SELETUSKIRI

1.ETTEPANEKU TAUST

•Ettepaneku põhjused ja eesmärgid

Nõukogu määruses 2020/672 (edaspidi „TERA määrus“) on sätestatud õigusraamistik liidu finantsabi andmiseks liikmesriikidele, kus COVID-19 puhangu tõttu on tõsiseid majandushäireid või on suur oht nende häirete tekkeks. TERA määruse alusel antav toetus on mõeldud selleks, et rahastada eelkõige lühendatud tööaja kavasid või muid samalaadseid meetmeid, mille eesmärk on kaitsta töötajaid ja füüsilisest isikust ettevõtjaid ning seega vähendada töötust ja sissetulekute kaotust, samuti selleks, et rahastada mõnda eelkõige töökohal kohaldatavat tervisemeedet.

6. augustil 2020 taotles Küpros liidult finantsabi ja 25. septembril 2020 andiski nõukogu oma rakendusotsusega (EL) 2020/1344 Küprosele finantsabi eesmärgiga täiendada riiklikke meetmeid, millega leevendatakse COVID-19 puhangu mõju ja tegeletakse sotsiaal-majanduslike tagajärgedega, mida puhang on töötajate ja füüsilisest isikust ettevõtjate jaoks kaasa toonud.

10. märtsil 2021 taotles Küpros taas TERA määruse alusel liidu finantsabi. Selle taotluse alusel muudeti nõukogu rakendusotsust (EL) 2020/1344 nõukogu 23. aprilli 2021. aasta rakendusotsusega (EL) 2021/680.

5. septembril 2022 taotles Küpros kolmandat korda TERA määruse alusel liidu finantsabi.

TERA määruse artikli 6 lõike 2 kohaselt konsulteeris komisjon Küprose ametiasutustega, veendumaks, et tegelike ja kavandatud kulutuste järsk ja oluline kasv on otseselt seotud Küprose tööturumeetmetega, mis olid tingitud COVID-19 pandeemiast. Eelkõige puudutab see kehtivaid meetmeid, millele on osutatud nõukogu rakendusotsuses (EL) 2020/1344:

a)kava, millega toetatakse äriühinguid tegevuse osalise peatamise korral ja mille alusel makstakse töötasuhüvitist selliste ettevõtjate töötajatele, kelle käive on pandeemia tõttu vähenenud, tingimusel, et töökohad säilitatakse. Hüvitis katab 60 % töötaja palgast või 60 % töötaja 2018. aasta sotsiaalkindlustusmaksete summast, olenevalt sellest, kumb on suurem. Hüvitis on maksimaalselt 1 214 eurot kuus ja minimaalselt 360 eurot kuus. Meedet, mis algselt kehtis 2020. aasta märtsist 2020. aasta juunini, pikendati 2021. aasta jaanuarist 2021. aasta augustini;

b)hotellide ja majutusettevõtjate erikava, millega nähakse ette töötasu hüvitamine, et toetada hotellindustöötajaid ja muude majutusteenuseid pakkuvate ettevõtjate töötajaid, kelle tööandja on oma tegevuse täielikult peatanud või kelle käive on vähenenud rohkem kui 40 %. Kavas osalemise tingimus on töökohtade säilitamine. Meedet, mis algselt kehtis 2020. aasta juunist 2020. aasta oktoobrini, pikendati 2020. aasta novembrist 2021. aasta oktoobrini;

c) erikava selliste ettevõtjate toetamiseks, kes on seotud turismindusega või turismist mõjutatud või kes on seotud selliste ettevõtjatega, kes on kohustatud oma tegevuse täielikult peatama; kavaga nähakse ette töötasu hüvitamine selliste ettevõtjate töötajatele, kes on oma tegevuse täielikult peatanud või kelle käive on vähenenud rohkem kui 40 % (algse kava järgi rohkem kui 55 %), tingimusel et töökohad säilitatakse. Meedet, mis algselt kehtis 2020. aasta juunist 2020. aasta augustini, muudeti ja pikendati 2020. aasta septembrist 2021. aasta oktoobrini;

d)teatavate eelnevalt kindlaksmääratud tegevustega tegelevate ettevõtjate toetamise erikava, millega nähakse ette töötasu hüvitamine selliste ettevõtjate töötajatele, kelle käive on vähenenud vähemalt 55 %, tingimusel et töökohad säilitatakse. Meedet, mis algselt kehtis 2020. aasta juunist 2020. aasta augustini, pikendati 2020. aasta septembrist 2020. aasta detsembrini ja seejärel 2020. aasta detsembrist 2021. aasta oktoobrini;

e)kuni 50 töötajaga mikro- ja väikeettevõtjate ning füüsilisest isikust ettevõtjate toetuskava, millega antakse ühekordset toetust väikeettevõtjate ja füüsilisest isikust ettevõtjate tegevuskulude katmiseks. Toetust on taotletud ainult nende kulutuste katmiseks, mis on seotud füüsilisest isikust ettevõtjate ja ühe osanikuga äriühingute toetamisega. Eri kategooriate ettevõtjate ühekordsete toetuste summad on üle vaadatud lähtuvalt töötajate arvust. Lisaks on kokku lepitud toetused ettevõtjatele, kes peatasid oma tegevuse alates 2020. aasta märtsist, summas 10 000 eurot kuni üheksa töötaja puhul ja 15 000 eurot rohkem kui üheksa töötaja puhul. Meedet, mis algselt kehtis 2020. aasta aprillist 2020. aasta maini, muudeti ja pikendati 2020. aasta novembrini. Kava pikendati taas 2021. aasta märtsis ja 2021. aasta aprillis ning see hõlmas igasuguse töötajate arvuga ettevõtjaid, kes olid tervishoiuministri käskkirjade alusel pidanud oma tegevuse täielikult peatama;

f) haigushüvitiste kava, millega nähakse ette töötasu hüvitamine erasektori töötajatele ja füüsilisest isikust ettevõtjatele, tingimusel et nad on kas tervishoiuministeeriumi avaldatud nimekirja kohaselt liigitatud haavatavateks isikuteks, ametiasutused on nad karantiini pannud või nad on COVID-19-ga nakatunud. Meedet, mis algselt kehtis 2020. aasta märtsist 2020. aasta juunini, pikendati 2020. aasta novembrist 2021. aasta juunini.

Küpros esitas komisjonile asjakohase teabe.

Kättesaadavaid tõendeid arvesse võttes teeb komisjon nõukogule ettepaneku võtta vastu rakendusotsus, millega antakse Küprosele TERA määruse alusel finantsabi, et toetada eespool nimetatud meetmete rakendamist.

•Kooskõla poliitikavaldkonnas praegu kehtivate õigusnormidega

Käesolev ettepanek on täielikult kooskõlas nõukogu määrusega (EL) 2020/672, mille alusel see on tehtud.